钦定古今图书集成/方舆汇编/职方典/第1214卷 > 《黄陵庙碑记》韩愈
## 钦定古今图书集成/方舆汇编/职方典/第1214卷 > 《黄陵庙碑记》韩愈

湘旁有庙曰黄陵，自前古立以祠尧之二女舜二妃
者。庭有古碑，断裂分散在地，其文剥缺。考《图经》，汉荆
州牧刘表景升之立，题曰《湘夫人碑》。今验其文，乃晋
太康九年，又题其额曰《虞舜二妃之碑》，非景升立者。
秦博士对始皇帝云：“湘君者，尧之二女，舜妃者也。”刘
向、郑元亦皆以二妃为湘君，而《离骚、九歌》既有湘君，
又有湘夫人。王逸之解，以为湘君者，自其水神，而为
湘夫人者，乃二妃也。从舜南征三苗不反，道死湘流
之间。《山海经》云：“洞庭之山，帝之二女居之。”郭璞疑二
女者，帝舜之后，不当降小君为夫人，因以二女为天
帝之女。以予考之，璞与王逸俱失也。尧之长女娥皇，
舜之后，故曰君；其二女女英，是宜降“曰夫人”也。故《九
歌》词谓娥皇为君，谓女英为帝子，各以其次第推而
言之也。礼有小君、君母，明其正，自得称君也。《书》曰：“舜
陟方乃死。”《传》谓升遐南方以死。或又曰：舜死苍梧，二
妃从之不及，溺死沅湘之间。余谓《竹书纪年》帝王之
没皆曰陟方，陟，昇也，谓升天也。《书》曰“殷礼陟配天”，言
以道终，其德协天也。《书》纪舜之没云“陟”者，与《竹书》《周
书》文同也。其不言“方乃死”者，所以释“陟”为死也。地之
势东南下，如言舜南巡而死，宜言“下方”，不得言“陟方”
也。以此谓舜死葬苍梧，于时二妃从之不及而溺死
者，皆不可信。二妃既曰以谋语舜，脱舜之厄，成舜之
圣，尧死而舜有天下，为天子，二妃之力，宜当为神食
民之祭。今之渡湘江者，莫敢不进礼庙下。元和十四
年春，余以言事得罪，黜为潮州剌史。其地于汉南海
之揭阳，厉毒所聚，惧不得脱死，过庙而祷之。其冬，移
袁州剌史。明年九月，拜国子祭酒，使以私钱十万抵
岳州，易庙之圮，桷腐瓦于刺史王堪。长庆元年，刺史
张愉自京师往，余与愉故善，谓曰：“丐我一碑石，载二
妃庙事，且令后世知有子名。”愉曰：“诺。”既至，州，报曰：“碑
谨具。”遂篆其事，俾刻之。